Han tapte lokalvalget i Tyrkia for andre gang: – Dette svekker Erdogans image som uovervinnelig. 
Erdogans uttalelser etter valgnederlaget er helt «ukarakteristiske», sier professor. Det gir håp for opposisjonen opp mot presidentvalget.  Det tyrkiske lokalvalget i 2019 ble ansett som et stort tilbakeslag for partiet til den tyrkiske presidenten, Recep Tayyip Erdogan.  Rettferdighets- og utviklingspartiet (AKP) mistet makten i hovedstaden Ankara for første gang på 16 år. Seieren glapp også i Tyrkias største by, Istanbul, hvor Erdogan selv bygget opp sin maktbase da han ble valgt som borgermester i byen i 1994.  Natt til mandag ble det igjen avholdt lokalvalg. Valgnederlaget er enda større en for fem år siden.  Erdogans parti er for første gang siden partiet ble grunnlagt i 2001, ikke største parti i et tyrkisk valg.  Selv om Erdogan ble gjenvalgt som president for bare et år siden, anses likevel lokalvalget som en viktig popularitetsmåling for regjeringen.  Partiet går sammenlagt tilbake over 7 prosentpoeng. Erdogans største konkurrent, Det republikanske folkepartiet (CHP), som landsfaderen Atatürk grunnla i sin tid, slår AKP på målstreken og tar makten i de største byene.  Den økonomiske situasjonen, deriblant en inflasjon på nærmere 70 prosent, anses som en sentral årsak til valgnederlaget. – Økonomien har vært den avgjørende faktoren. Det tyrkiske folket krever endring, og Imamoglu er nå president Erdogans åpenbare fiende, sier analytiker Hakan Akbas til Reuters. Ekrem Imamoglu anses som den mest populære CHP-politikeren. Han har vært borgermester i Istanbul siden 2019 og ble gjenvalgt natt til mandag.  Erdogan svekket – Dette svekker på sett og vis Erdogans image som uovervinnelig, sier professor i Tyrkia-studier ved Universitetet i Oslo Einar Wigen.  Erdogans nøkkelstrategi har lenge vært å skape splittelse i opposisjonen. Opposisjonen har i årevis forsøkt å mobilisere ved å skape håp om at «dette valget endrer alt», for så gang på gang å bli slått av Erdogan. Det har gjort folk desillusjonerte, ifølge Wigen.  Men denne gangen har det vært annerledes. Det har vært en mindre polariserende valgkamp. Og Erdogans uttalelser i etterkant av valget overrasker professoren.  Ny tone Etter valgnederlaget i 2019 påsto nemlig Erdogan at det var både «ugyldige stemmer» og «uregelmessigheter» ved flere av stemmeurnene i Ankara. Generalsekretæren i AKP sa partiet ville benytte sine juridiske rettigheter til å sørge for at Ankara-innbyggernes vilje ble ivaretatt.  Men i 2024 uttaler Erdogan seg annerledes:  – Dessverre fikk vi ikke de resultatene vi ønsket oss i lokalvalget, sa den tyrkiske presidenten. Han sa også: – 31. mars er ikke slutten for oss, men et vendepunkt.  Det er ukarakteristisk for Erdogan, forklarer Wigen.  – Det klassiske for ham hadde vært å finne noen å skylde på, gjerne fremmede makter.  Så hvorfor gjør Erdogan noe helt annet denne gangen?  Luften ut av ballongen? Professoren lurer selv på det samme. Det er ikke helt godt å si, mener han.  Han deler likevel noen av sine foreløpige teorier:  Uansett gir nattens valg og Erdogans uttalelser en kime til håp. Valgseier kan være innen rekkevidde – Når Erdogan sier at dette er et vendepunkt og viser at han faktisk kan gi seg så lett, så er det en kilde til håp for opposisjonen.  At Erdogan har vært tilsynelatende uovervinnelig, har satt en demper for politisk aktivitet for opposisjon. Mange velgere har ikke forstått vitsen med å stemme.  – Det vil bli lettere når man ser at en valgseier er innen rekkevidde. Nå står de i en god posisjon til å mobilisere i partiet frem mot presidentvalget i 2028. 
Tyrkias president Erdogan og hans parti AKP har tapt lokalvalget i Tyrkia for andre gang. Sist valg var i 2019. Høy inflasjon og økonomisk krise anses som hovedgrunnene til valgnederlaget.  Erdogans uttalelser under valgnatten overrasker UiO-professor. Han mener det skaper håp for opposisjonen før presidentvalget i 2028.